|  |  |
| --- | --- |
|  |  |
| Määrus | 19.06.2025 nr 18 |
|  |  |

Määrus kehtestatakse riigieelarve seaduse § 531 lõike 1 alusel.

Majandus- ja infotehnoloogiaministri 26. juuni 2024. a määruses nr 20 „Teadus- ja arendustegevuse toetuse andmise ja kasutamise tingimused ja kord“ tehakse järgmised muudatused:

**1)** paragrahv 1 sõnastatakse järgmiselt:

„**§** **1. Üldsätted**

(1) Toetuse abil viiakse ellu riigi eelarvestrateegia tulemusvaldkonna „Teadus- ja arendustegevus ning ettevõtlus“ programmide ning Majandus- ja Kommunikatsiooniministeeriumi (edaspidi *ministeerium*) valitsemisala vastutusvaldkondade (edaspidi *vastutusvaldkond*) eesmärke teadus- ja arendustegevuse korralduse seaduse § 13 lõike 1 punkti 1 kohaselt.

(2) Määruse alusel toetuse taotlemise, määramise ja kasutamisega seotud dokumendid esitatakse ning toimetatakse kätte Eesti Teadusinfosüsteemi kaudu.

(3) Toetuse tagasinõudmise otsus ja tagasinõutud toetuse suhtes tehtud ajatamise otsus toimetatakse kätte toetuse saaja elektronposti aadressile.“;

**2)** paragrahvi 2 punkt 3 sõnastatakse järgmiselt:

„3) partner on Eestis positiivselt evalveeritud teadus- ja arendusasutus (edaspidi *TA-asutus*) või eraõiguslik juriidiline isik, kelle töötaja osaleb projektis täitjana ning kelle tegevusi rahastatakse toetusest;“;

**3)** paragrahvi 2 punkt 4 tunnistatakse kehtetuks;

**4)** paragrahvi 2 punktist 7 jäetakse välja sõna „vastutav“;

**5)** paragrahvi 6 tekst sõnastatakse järgmiselt:

„Toetust antakse vastutusvaldkonna alusuuringu, rakendusuuringu ja eksperimentaalarenduse tegemiseks.“;

**6)** paragrahvi 8 lõikest 5 jäetakse välja sõnad „Eestis positiivselt evalveeritud“;

**7)** paragrahvi 9 lõige 1 sõnastatakse järgmiselt:

„(1) Taotleja on TA-asutus, kelle töötaja osaleb projektis täitjana.“;

**8)** paragrahvi 10 lõike 2 esimeses lauses asendatakse sõnad „ETAGi veebilehel“ sõnadega „Eesti Teadusinfosüsteemis“;

**9)** paragrahvi 10 lõike 3 punkt 5 sõnastatakse järgmiselt:

„5) projekti elluviimises osaleva taotleja ja partneri töötaja ning taotlejale ja partnerile võlaõigusliku lepingu alusel teenust osutava füüsilise isiku nimi, pädevus ja roll projektis;“;

**10)** paragrahvi 12 lõikes 3 asendatakse sõna „esitamist“ sõnaga „rahuldamist“;

**11)** paragrahvi 19 punkt 3 tunnistatakse kehtetuks;

**12)** paragrahvi 25 lõike 1 punktis 2 asendatakse tekstiosa „majandus-, töö- ja digivaldkonda“ sõnaga „vastutusvaldkonda“;

**13)** määrust täiendatakse 9. peatükiga järgmises sõnastuses:

„**9. peatükk**

**Määruse rakendamine**

**§ 27. Määruse rakendamine**

Sellise projekti elluviimisele, mille kohta on esitatud taotlus enne käesoleva määruse 2025. a juunis vastu võetud muudatuste jõustumist, kohaldatakse toetuse taotluse esitamise ajal kehtinud § 2 punktide 3, 4 ja 7, § 19 punkti 3 ning § 25 lõike 1 punkti 2 redaktsiooni.

(allkirjastatud digitaalselt)

Erkki Keldo

majandus- ja tööstusminister

(allkirjastatud digitaalselt)

Ahti Kuningas  
kantsler